Document ID: 32007D0068

KOMISSION PÄÄTÖS,
tehty 18 päivänä joulukuuta 2006,
Latvian tasavallan pyynnöstä soveltaa alennettua arvonlisäverokantaa kotitalouksien kaukolämpö-, maakaasu- ja sähkötoimituksiin
(tiedoksiannettu numerolla K(2006) 6592)
(Ainoastaan latviankielinen teksti on todistusvoimainen)
(2007/68/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverojärjestelmän yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun kuudennen neuvoston direktiivin 77/388/ETY (1) ja erityisesti sen 12 artiklan 3 kohdan b alakohdan,
sekä katsoo seuraavaa:
(1)
Latvian tasavalta ilmoitti 19 päivänä huhtikuuta 2006 komissiolle lähettämässään alkuperäisessä pyynnössä ja tämän jälkeen 10 päivänä heinäkuuta 2006 vastaanotetuksi kirjatussa muodollisessa kirjeessä aikeestaan soveltaa alennettua arvonlisäverokantaa kotitalouksien kaukolämpö-, maakaasu- ja sähkötoimituksiin. Latvian esittämän määritelmän mukaan kotitalouksia ovat kaikki loppukuluttajat, joiden kanssa on tehty sopimukset kyseessä olevista toimituksista samaan tapaan kuin luonnollisten henkilöiden kanssa.
(2)
Liittymissopimuksen liitteen VIII mukaisesti Latvialle annettiin direktiivin 77/388/ETY, (jäljempänä ’kuudes arvonlisäverodirektiivi’), 12 artiklan 3 kohdan a alakohdan säännöksistä poiketen lupa jatkaa 31 päivään joulukuuta 2004 arvonlisäveroa koskevaa poikkeusta, jota sovelletaan kotitalouksille myytävän kaukolämmön toimituksiin. Itse asiassa Latvia jatkoi kotitalouksien kaukolämpötoimitusten arvonlisäveroa koskevaa poikkeusta myös kyseisen päivämäärän jälkeen.
(3)
Latvia haluaa soveltaa alennettua verokantaa (5 %) kotitalouksien kaukolämpö-, maakaasu- ja sähkötoimituksiin, mutta ei kaupallisiin tarkoituksiin tai muihin ammattimaisiin tarkoituksiin tapahtuviin toimituksiin. Tämä verokanta ei vääristä kilpailua eikä aiheuta verotuksesta johtuvia muutoksia kotitalouksille myytävän sähkön, kaasun tai kaukolämmön kulutuksessa. Tämä johtuu pääasiassa siitä, että teknis-teknologiselta kannalta kyseiset kolme tuotetta voidaan korvata keskenään ainoastaan silloin kun niitä käytetään lämmitykseen. Koska tätä alennettua arvonlisäverokantaa sovelletaan ainoastaan kotitalouksiin, se ei todennäköisesti vääristä kilpailua sellaisiin oikeushenkilöihin nähden, jotka käyttävät arvonlisäveron vähennysoikeutta ja jotka eivät siten vastaa arvonlisäveron loppukustannuksista.
(4)
Kuudennessa arvonlisäverodirektiivissä säädetyt maakaasun ja sähkön toimituspaikkaa koskevat arvonlisäverosäännöt muutettiin neuvoston direktiivillä 2003/92/EY (2). Sen varmistamiseksi, että jakeluverkon kautta tapahtuvat maakaasutoimitukset ja sähkötoimitukset verotetaan tosiasiallisessa kulutuspaikassa, niiden loppukäyttövaiheen toimitusta eli toimitusta kauppiailta ja jakelijoilta loppukäyttäjälle verotetaan paikassa, jossa asiakas tosiasiallisesti käyttää ja kuluttaa nämä tuotteet. Koska kaukolämpöä ei toimiteta rajojen yli, toimitukset ovat paikallisia eikä kuudennen arvonlisäverodirektiivin 12 artiklan 3 kohdan b alakohdassa tarkoitettua kilpailun vääristymisen vaaraa ole.
(5)
Suunniteltu toimenpide, jossa alennettua arvonlisäverokantaa sovellettaisiin kotitalouksien kaukolämpö-, maakaasu- ja sähkötoimituksiin kuudennen arvonlisäverodirektiivin 12 artiklan 3 kohdan b alakohdan nojalla, koskee ainoastaan toimituksia loppukuluttajille eikä sitä sovelleta toimituksiin, jotka suoritetaan verovelvollisille niiden kaupallisia, ammattimaisia tai muita taloudellisia tarkoituksia varten.
(6)
Koska toimenpide koskee ainoastaan toimituksia loppukuluttajille eikä sitä sovelleta toimituksiin, jotka suoritetaan verovelvollisille niiden kaupallisia, ammattimaisia tai muita taloudellisia tarkoituksia varten, kilpailun vääristymisen vaaraa on pidennettävä olemattomana. Koska kuudennen arvonlisäverodirektiivin 12 artiklan 3 kohdan b alakohdassa säädetty edellytys täyttyy, Latvialle olisi annettava lupa soveltaa kyseistä toimenpidettä heti, kun tämä päätös on annettu tiedoksi,
ON TEHNYT TÄMÄN PÄÄTÖKSEN:
1 artikla
Latvia saa soveltaa komissiolle osoittamassaan ja 10 päivänä heinäkuuta 2006 vastaanotetuksi kirjatussa kirjeessä ilmoitettua toimenpidettä, jossa alennettua arvonlisäverokantaa sovelletaan kotitalouksien kaukolämpö-, maakaasu- ja sähkötoimituksiin tuotanto- ja toimitusedellytyksistä riippumatta.
2 artikla
Tässä päätöksessä kotitaloudet määritellään luonnollisiksi henkilöiksi, jotka ottavat vastaan 1 artiklassa tarkoitettuja toimituksia loppukulutustaan varten, joten niiden kaupallisia, ammattimaisia tai muita taloudellisia tarkoituksia varten suoritettavat toimitukset eivät kuulu tämän päätöksen soveltamisalaan.
3 artikla
Tämä päätös on osoitettu Latvian tasavallalle.
Tehty Brysselissä 18 päivänä joulukuuta 2006.

Labels: 2
1
14
0
3
18